Doložka  prednosti medzinárodnej zmluvy pred zákonmi.
(čl. 7 ods. 5 ústavy)

1. Gestor zmluvy: Ministerstvo práce sociálnych vecí a rodiny Slovenskej republiky. 

2. Názov zmluvy: Zmluva medzi Slovenskou republikou a Španielskym kráľovstvom o sociálnom zabezpečení. Zmluva bola podpísaná v Bratislave 22. mája 2002. 

3. Účel a predmet zmluvy a jeho úprava v legislatíve Slovenskej republiky: Účelom zmluvy je upraviť vzťahy v oblasti nemocenského poistenia, dôchodkového zabezpečenia a pracovnoprávnych vzťahov a právne vzťahy z poistenia zodpovednosti zamestnávateľa  za škodu pri pracovnom úraze a pri chorobe z povolania medzi Slovenskou republikou a Španielskym kráľovstvom. Vo vzťahu k právnym predpisom Slovenskej republiky nemocenské poistenie je upravené v zákone č. 54/1956 Zb. o nemocenskom poistení zamestnancov v znení neskorších predpisov, dôchodkové zabezpečenie v zákone č. 100/1988 Zb. o sociálnom zabezpečení v znení neskorších predpisov a v zákone Národnej rady Slovenskej republiky  č. 274/1994 Z. z.  o Sociálnej poisťovni v znení neskorších predpisov a pracovnoprávne vzťahy na účely nároku na odškodnenie pracovných úrazov a chorôb z povolania upravuje zákon č. 311/2001 Z. z. Zákonník práce v znení neskorších predpisov.   

4. Priama úprava práv alebo povinností fyzických osôb alebo právnických osôb: Články  7 až 12, články 14 až 18 a články 21 až 24 a články 26 a 27  zakladajú priamo práva alebo povinnosti fyzických osôb alebo právnických osôb. 

5. Kategória zmluvy podľa článku  7  ods. 4 Ústavy Slovenskej republiky ( vyžaduje pred ratifikáciou súhlas Národnej rady Slovenskej republiky): Zmluva je medzinárodnou zmluvou, ktorá  priamo zakladá práva alebo povinnosti fyzických osôb alebo právnických osôb, pred ratifikáciou sa vyžaduje súhlas Národnej rady Slovenskej republiky. 

6. Kategória zmluvy podľa článku 7 ods. 5 Ústavy Slovenskej republiky (má prednosť pred zákonmi): Medzinárodná zmluva, ktorá priamo zakladá práva alebo povinnosti fyzických osôb alebo právnických osôb a na vykonanie ktorej nie je potrebný zákon. Dôvodom prednosti zmluvy pred zákonmi je, že zabezpečuje export dávok na územie druhého zmluvného štátu a zabezpečuje započítavanie poistných období získaných na území druhého štátu pre vznik nároku na dávku. 

7. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok ( uvedú sa právne predpisy alebo ich jednotlivé ustanovenia, ktorých sa medzinárodná zmluva týka, potreba ich zrušenia alebo adaptácie z dôvodu duplicity): Vzhľadom na priamu použiteľnosť ustanovení medzinárodnej zmluvy a jej prednosť pred zákonom zmluva sa týka ďalej citovaných zákonov: zákona 54/1956 Zb. o nemocenskom poistení zamestnancov v znení neskorších predpisov, zákona  č. 100/1988 Zb. o sociálnom zabezpečení v znení neskorších predpisov, zákona Národnej rady Slovenskej republiky  č. 274/1994 Z. z.  o Sociálnej poisťovni v znení neskorších predpisov, zákona č. 311/2001 Z. z. Zákonník práce v znení neskorších predpisov, zákona  Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov,  zákona č. 428/2002   Z. z. o ochrane osobných údajov,  zákona č. 99/1963 Zb. Občiansky súdny poriadok v znení neskorších predpisov Uvedené zákony nie je potrebné rušiť a ani adaptovať.